Cirka 700 danske minkavlere lægger sag an mod staten for at få den fulde og hele erstatning, politikerne ifølge dem har lovet, for de skind, som blev destrueret, da regeringen lukkede minkerhvervet. De har et samlet krav på 600 millioner kroner oveni den samlede erstatning på 19 milliarder kroner. Avlerne er utilfredse med det loft på 250 kroner, der blev lagt på erstatningerne, ikke mindst fordi markedsprisen endte efter auktionerne i efteråret på 323 kr. pr skind. Frederik Waage, som er professor i forfatnings- og forvaltningsret, vurderer, at søgsmålet kan få stor betydning for minksagen. - Den her er det første retsopgør, vi får ovenpå minksagen. Så den kommer til at være ganske betydningsfuld i det perspektiv, hvis domstolene finder, at der for eksempel er tale om ekspropriation så vil det få ganske principiel betydning for opfattelsen af minksagen, siger han. Bonnesen: Beløb var rigtigt, da vi besluttede det Venstres Fødevareordfører Erling Bonnesen var med til at indgå aftalen om erstatning til minkavlerne. Han fastholder, at 250 kroner per skind i hvert fald var den rigtige pris, da politikerne fastsatte den, skriver TV2 Fyn. - Det var den pris, som vi forhandlede på plads på baggrund af de oplysninger, som vi havde på daværende tidspunkt. Og det kan vi fuldstændig stå på mål for. Så er der en efterrationalisering ud fra prisudvikling og markedsudvikling. Men det må afgøres i retten, siger Erling Bonnesen til TV2 Fyn.
De 700 minkavlere, der nu sagsøger staten med et samlet krav på 600 millioner kroner, kan få afgørende og principiel betydning for hele minksagen, vurderer ekspert.